Уэлбанэшхуэм и лъэужьхэр ягъэзэкIуэж
КъБР-м и Iэтащхьэм дыгъуасэ Правительствэм и Унэм щригъэкIуэкIащ уэ зыщIэта уэлбанэшхуэм республикэм и къалащхьэмрэ абы къедза къуажэхэмрэ къыщихьа зэраныгъэхэр гъэзэкIуэжыным.
Махуэ етIуанэ лъандэрэ я IэнатIэм пэрытщ къызэрымыкIуэ щытыкIэхэм я лъэужьхэр икIэщIыпIэкIэ гъэзэкIуэжыным зи лэжьыгъэр пыщIа IуэхущIапIэхэр. Накъыгъэм и 27-м пщэдджыжьым ирихьэлIэу социальнэ IуэхущIапIэхэм я нэхъыбапIэм ягъуэта ныкъусаныгъэ псори ягъэзэкIуэжащ. Абы къыдэкIуэу нэсу яхузэгъэпэщыжакъым фэтэр куэд хъу языныкъуэ унэхэм электрокъарур, псыр, газыр зэрырат коммуникацэхэр.
«ЛэжьакIуэ гупхэр къызэвгъэпэщи, зэраныгъэ зыгъуэта коммуникацэхэр зэрызэтевгъэувэжым теухуауэ сыхьэтищ къэс хъыбар сывгъащIэ. ЕтIуанэ къалэ сымаджэщым электрокъарур зэрекIуалIэ кIапсэхэр зэвгъэпэщыжи энергиер екIуалIэу фщIыж, иджыпсту хуэдэу генераторкIэ мылажьэу», — унафэ ищIащ КIуэкIуэ Юрий.
Зыхуэфащэ IэнатIэхэм унафэ хуащIащ газыр зрикIуэ бжьамий нэхъыщхьэр зэрагъэпэщыжын папщIэ зыхуеину псори къызэщIагъэуIуэну. МЧС-м и лэжьакIуэхэр яхэту, техникэрэ цIыху куэдрэ иджыпсту йолэжь уэмрэ уэлбанэшхуэмрэ къахьа зэраныгъэхэр гъэзэкIуэжыным.
МЧС-м и оперативнэ гупу тIу, апхуэдэу зэраныгъэ зыгъуэта ухуэныгъэхэр зэтезыгъэувэж бригадэхэр мэлажьэ.
КъБР-м и Iэтащхьэмрэ Правительствэмрэ
я пресс-IуэхущIапIэ.
